ວັນທີ 22 ມີນາ 2020 ຄະນະການນໍາຂັ້ນສູງພັກ-ລັດ ເຂົ້າຮ່ວມພິທີວາງພວງມາລາຢູ່ອະນຸສາວະລີນັກຮົບນິລະນາມ (ດາວແດງ) ໃນໂອກາດສະເຫຼີມສະຫຼອງວັນສ້າງຕັ້ງພັກປະຊາຊົນປະຕິວັດລາວ ຄົບຮອບ 65 ປີ (22 ມີນາ 1955-22 ມີນາ 2020) ເພື່ອສະແດງຄວາມເຄົາລົບນັບຖື ກະຕັນຍູຮູ້ບຸນຄຸນເຖິງຄຸນຜົນງານ ແລະ ນໍ້າໃຈຕໍ່ສູ້ອັນພິລາດອາດຫານ ບໍ່ຍອມຈໍານົນຂອງບັນພະບູລຸດລາວ ແລະ
ນັກຮົບປະຕິວັດທີ່ໄດ້ເສຍສະຫຼະຊີວິດ ແລະ ເລືອດເນື້ອເພື່ອພາລະກິດປະຕິວັດຢ່າງອົງອາດກ້າຫານ ພາຍໃຕ້ການນໍາພາຂອງພັກປະຊາຊົນປະຕິວັດລາວ ຈົນສາມາດຍາດໄດ້ໄຊຊະນະອັນໃຫຍ່ຫຼວງ ປະກາດເອກະລາດ ແລະ ສະຖາປະນາ ສປປ ລາວ ຂຶ້ນຢ່າງເປັນທາງການໃນວັນທີ 2 ທັນວາ 1975 ເຊິ່ງຜົນ ງານ ແລະ ຄຸນງາມຄວາມດີດັ່ງກ່າວ ໄດ້ຈາລຶກໄວ້ໃນຄວາມຊົງຈໍາຂອງປວງຊົນລາວບັນດາເຜົ່າຕະຫຼອດກາລະນານ.
ສໍາລັບຄະນະທໍາອິດ ແມ່ນຄະນະບໍລິຫານງານສູນກາງພັກ ນໍາໂດຍສະຫາຍ ບຸນຍັງ ວໍລະຈິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ ປະທານປະເທດ ຄະນະລັດຖະ ບານນຳໂດຍສະຫາຍ ທອງລຸນ ສີສຸລິດ ກຳມະການກົມການເມືອງສູນກາງພັກ ນາຍົກລັດຖະມົນຕີ ຄະນະສະພາແຫ່ງຊາດ ນຳໂດຍສະຫາຍນາງ ປານີ ຢາທໍ່ຕູ້ ກຳມະການກົມການເມືອງສູນກາງພັກ
ປະທານສະພາແຫ່ງຊາດ ຄະນະສູນກາງແນວລາວສ້າງຊາດ ສະຫະພັນນັກຮົບເກົ່າ ແລະ ສາມອົງການຈັດຕັ້ງມະຫາຊົນ ນໍາໂດຍສະຫາຍ ໄຊສົມພອນ ພົມວິຫານ ກໍາມະການກົມການເມືອງສູນກາງພັກ ປະທານສູນກາງແນວລາວສ້າງຊາດ ຜູ້ຊີ້ນໍາອົງການຈັດຕັ້ງມະຫາຊົນ ຄະນະກໍາລັງປ້ອງກັນຊາດ-ປ້ອງກັນຄວາມສະຫງົບ ນໍາໂດຍສະຫາຍ ພົນເອກ ຈັນສະໝອນ ຈັນຍາລາດ ກໍາມະການກົມການເມືອງ
ສູນກາງພັກ ເລຂາຄະນະພັກ ລັດຖະມົນຕີກະຊວງປ້ອງກັນປະເທດ ຄະນະພັກ-ຄະນະນໍານະຄອນຫຼວງວຽງຈັນ ນໍາໂດຍສະຫາຍ ສິນລະວົງ ຄຸດໄພທູນ ກໍາມະການກົມການເມືອງສູນກາງພັກ ເລຂາຄະນະພັກ ເຈົ້າຄອງນະຄອນຫຼວງວຽງຈັນ.
ພາຍຫຼັງການວາງພວງມາລາຢູ່ອະນຸສາວະລີນັກຮົບນິລະນາມແລ້ວ ຄະນະການນໍາຂັ້ນສູງກໍໄດ້ສືບຕໍ່ໄປວາງກະຕ່າດອກໄມ້ຢູ່ອະນຸສອນສະຖານ ປະທານ ໄກສອນ ພົມວິຫານ ເຊິ່ງມີຄະນະຈັດຕັ້ງສູນກາງພັກ ຄະນະກວດກາສູນກາງພັກ ຄະນະທະນາຄານແຫ່ງ ສປປ ລາວ ຄະນະສະຖາບັນການເມືອງ ແລະ ການປົກຄອງແຫ່ງຊາດ ແລະ ຄະນະຮັບຜິດຊອບຫໍພິພິທະພັນ ໄກສອນ ພົມວິຫານ ເຂົ້າຮ່ວມນໍາ.
ພາບ-ຂ່າວ: ວຽງມາ